Omgewingspraatjies nou in 'n boek | George Herald
Omgewingspraatjies nou in 'n boek
Wednesday, 20 June 2012, 10:45
AGRI NUUS - Die grootste deel van prof. Kobus van der Walt van die Noordwes Universiteit se weeklikse omgewingspraatjies op RSG is nou in 'n welkome, splinternuwe boek beskikbaar. Die praatjies is vir die boek saamgestel deur Jacques Claassen, 'n outeur en mediakonsultant van Kaapstad.
Altesaam 1,8 miljoen mense luister elke Saterdagoggend om 6:45 na prof. Van der Walt wanneer hy oor aktuele omgewingsvraagstukke gesels. Hy lewer dikwels die praatjies aan die hand van vrae wat die algemene publiek vir hom stuur. Soms reageer hy op aktuele gebeurtenisse, soos planne om skaliegas in die Karoo te ontgin, die Foekoesjima-kernramp se impak op die voortgesette gebruik van kernkrag, ens.
Volgens Claassen sal die praatjies elkeen wat dit lees, inspireer, inlig en laat nadink oor die omgewing. Van der Walt wys onder meer daarop dat sonder kommersiële landbouproduksie, daar bykans net 'n half miljoen mense op die aarde sou gewees het indien die mens steeds sou moes oorleef deur wilde diere te jag en veldplante te eet..
Hy kyk ook krities na die politici van die wêreld se onwilligheid om die bevolkingsontploffing met gepaste maatreëls te probeer bestuur. Tien van die wêreld se grootste omgewingsvraagstukke word krities, maar op 'n baie verstaanbare manier, ontleed.
Benewens die bevolkingsontploffing, sluit hierdie ontleding temas in soos afvalbestuur, die skaarste aan genoeg skoon water, Suid-Afrika se energiekrisis, klimaatsverandering, die landbou- en mynbousektore, die gebruik van gifstowwe, die wêreld se biodiversiteit wat erg bedreig word en vervoervraagstukke.
Praktiese raad word onder meer gegee oor waterbestuur, alternatiewe energiebronne en hoe om hoë elektrisiteitstariewe teen te werk. Die hoofstuk oor biodiversiteit handel onder meer oor die wêreld se renosters wat uitwissing in die gesig staar en oor die plundering van die oseane se visbronne.
Die vraagstuk of klimaatsverandering mensgedrewe of bloot 'n natuurlike siklus is, word ook in diepte bespreek, terwyl verskeie oplossings aan die hand gedoen word vir Suid-Afrika se vervoerprobleme en die impak wat dit op die omgewing het.
Omgewingspraatjies bevat verskeie omgewingsvriendelike boererate as alternatief vir skadelike gifstowwe om peste en plae mee vas te vat.
Die boek word op 'n treffende manier afgesluit met enersyds 'n toekomsblik op die omgewing, maar andersyds met toepaslike raad oor hoe jy meer bewus kan wees van die omgewing en dit meer kan geniet in die tyd waarin ons onsself op hierdie oomblik bevind.
Elke hoofstuk is met 'n gepaste kleurfoto geïllustreer. Die boek beslaan 336 bladsye en is in 'n sagteband A5-formaat gedruk. Die boek se aanbevole kleinhandelsprys is R245 (BTW uitgesluit).